N á v r h  

na finančné zabezpečenie prípravnej a projektovej dokumentácie v roku 2002
na rekonštrukciu budovy „Jiskrových kasární“ v Košiciach
ako sídla Ústavného súdu SR

Priestorové riešenie umiestnenia sídla Ústavného súdu SR je dlhodobým problémom z viacerých dôvodov. V súčasnej dobe sídli v prenajatej budove, ktorej stiesnené priestory už nevyhovujú požiadavkám na plnenie funkcií tejto inštitúcie a neumožňujú vytvoriť podmienky pre činnosť ďalších troch novovymenovaných sudov a ich obslužného aparátu.

Vláda SR uznesením č. 1209 z 19. decembra 2001 súhlasila s presťahovaním Ústavného súdu SR podľa variantu B - presťahovanie do budovy „Divízie“ na nám. Maratónu mieru v Košiciach.

Po prijatí uznesenia boli uskutočnené nové rokovania medzi Ministerstvom obrany SR a Ústavným súdom SR, výsledkom ktorých bol písomný súhlas ministra obrany SR zo dňa 31. januára 2002 na bezodplatný prevod nehnuteľného majetku – „Jiskrových kasární“ v Košiciach zo správy Ministerstva obrany SR do správy Ústavného súdu SR.

Vláda SR uznesením č. 190 zo dňa 27. februára 2002 zobrala na vedomie výsledky nových rokovaní vo veci priestorového riešenia Ústavného súdu SR a v časti B. cit. uznesenia vlády SR mení bod B.1. tak, že súhlasí s presťahovaním Ústavného súdu SR do budovy Jiskrových kasární v Košiciach. Zmluvou o bezodplatnom prevode správy majetku štátu zo dňa 13. marca 2002 Ministerstvo obrany SR s účinnosťou od 1. apríla 2002 previedlo do správy Ústavného súdu SR predmetný nehnuteľný majetok.

Podmienkou presťahovania je vykonanie nevyhnutných rekonštrukčných prác, ktoré na základe predbežného odborného odhadu podľa „Investičného zámeru na zriadenie Ústavného súdu SR v komplexe „Jiskrových kasární“ v Košiciach“ predstavujú sumu 128 mil. Sk. Prípravné a projektové práce predstavujú 7,5 % z celkových rozpočtových nákladov stavby, t. j. 9,6 mil. Sk. V roku 2002 je k dispozícii v rezerve vlády SR len suma 4,0 mil. Sk a preto navrhujeme pokryť potreby Ústavného súdu SR len v tomto rozsahu. Ďalšie nepokryté požiadavky budú riešené v roku 2003.